Einsteins energiligning
Store norske leksikon,Realfag,Fysikk,Relativitetsteori
Einsteins energiligning er loven om ekvivalens mellom masse og energi som uttrykkes ved den kjente ligningen E = mc2. Her er E energien til en masse m som er i ro i forhold til oss. Konstanten c er lysfarten i vakuum. Ligningen forteller oss at materie og energi er to sider av samme sak, og at materie kan bli til energi og omvendt. I Sola, i kjernekraftverk og i atombomber omdannes materie til energi i henhold til denne formelen.
Ligningen følger direkte av Albert Einsteins spesielle relativitetsteori fra 1905. Den er grunnlaget for å beskrive prosesser der atomkjerner fusjonerer og fisjonerer. I slike prosesser har sluttproduktene mindre total masse enn kjernene man startet med. Den manglende massen finnes igjen som energi, for eksempel i form av elektromagnetisk stråling. Det er imidlertid bare en liten del av massen som blir konvertert til energi. I fusjonsprosessene i Solas kjerne, der hydrogenkjerner fusjonerer til helium, blir mindre enn én prosent av massen omdannet til energi.Etter ligningen svarer 1 kilo stoff til en energi på 9·1016 joule, det vil si 25 TWh (terawattimer). Til sammenligning er den totale vannkraftproduksjonen i Norge i et typisk år rundt 150 TWh. Les mer i Store norske leksikon relativitetsteorien Albert Einstein